LIETUVOS RESPUBLIKOS

GELEŽINKELIŲ TRANSPORTO KODEKSO 3 IR 34 STRAIPSNIŲ PAKEITIMO

ĮSTATYMAS

2025 m. kovo 13 d. Nr. XV-121

Vilnius

1 straipsnis. 3 straipsnio pakeitimas

Pakeisti 3 straipsnio 52 dalį ir ją išdėstyti taip:

„52. Kitos šiame Kodekse vartojamos sąvokos suprantamos taip, kaip apibrėžiamos Lietuvos Respublikos civiliniame kodekse, Lietuvos Respublikos draudimo įstatyme, Lietuvos Respublikos geležinkelių transporto eismo saugos įstatyme, Lietuvos Respublikos konkurencijos įstatyme, Lietuvos Respublikos mobilizacijos ir priimančiosios šalies paramos įstatyme, Lietuvos Respublikos pavojingų krovinių vežimo automobilių, geležinkelių ir vidaus vandenų keliais įstatyme, Lietuvos Respublikos statybos įstatyme, Lietuvos Respublikos transporto veiklos pagrindų įstatyme, Lietuvos Respublikos viešojo keleivinio transporto lengvatų įstatyme, Reglamente (ES) Nr. 913/2010, Reglamente (ES) 2015/1100, Reglamente (ES) 2017/2177.“

2 straipsnis. 34 straipsnio pakeitimas

1. Pakeisti 34 straipsnio 3 dalį ir ją išdėstyti taip:

„3. Keleiviams, vykstantiems keleiviniais traukiniais, taikomas viešojo keleivinio transporto lengvatas ir geležinkelio įmonių (vežėjų) išlaidų (negautų pajamų), patirtų dėl šių lengvatų taikymo, kompensavimo (atlyginimo) tvarką nustato Viešojo keleivinio transporto lengvatų įstatymas.“

2. Papildyti 34 straipsnį 4 dalimi:

„4. Keleiviai turi teisę vietinio susisiekimo maršrutais nemokamai vežtis vieną arba du vaikus iki 7 metų (imtinai), jeigu jie neužima atskiros sėdimosios ar miegamosios vietos.“

3 straipsnis. Įstatymo įsigaliojimas

Šis įstatymas įsigalioja 2025 m. balandžio 1 d.

Skelbiu šį Lietuvos Respublikos Seimo priimtą įstatymą.

Respublikos Prezidentas	Gitanas Nausėda